ՀԻՄՆԱՎՈՐՈՒՄ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՄԱՐՏԻ 19֊Ի N 596֊Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

1․ Ներկա իրավիճակը, առկա խնդիրները
2026 թվականի մայիսի 7֊ին ՀՀ ազգային ժողովի կողմից ընդունվել է «Արտաքին հետախուզական գործունեության և արտաքին հետախուզության ծառայության մասին» օրենքում փոփոխություններ և լրացումներ կատարելու մասին» ՀՕ֊223֊Ն օրենքը (այսուհետ՝ Օրենք), որով, ի թիվս այլնի, ՀՀ արտաքին հետախուզության ծառայության (այսուհետ՝ Ծառայություն) լիազորությունների շարքում ներառվել է դրույթ այն մասին, որ Ծառայության կողմից կապի, տեղեկատվական միջոցների անխափան շահագործման, կիբեռպաշտպանության, տեխնիկական հետախուզության միջոցներից պաշտպանության ստանդարտների պահպանության և Ծառայության բնականոն գործունեության ապահովման նպատակով Կառավարության սահմանած կարգով և դեպքերում Ծառայությունը համաձայնություն կամ եզրակացություն է ներկայացնում Ծառայությանն ամրացված կամ Ծառայության կողմից օգտագործվող անշարժ գույքի, այդ թվում՝ դրանցով ծանրաբեռնված հողամասերի, հարակից տարածքներում քաղաքաշինական գործունեություն իրականացնելու (այդ թվում՝ կառուցապատման թույլտվության տրամադրումը մերժելու) վերաբերյալ։
ՀՀ կառավարության 19․03․2015թ․ թիվ 596֊Ն որոշմամբ (այսուհետ՝ նաև Որոշում) սահմանվում են ՀՀ֊ում կառուցապատման նպատակով թույլտվությունների և այլ փաստաթղթերի տրամադրման իրավահարաբերությունները։ 
Հաշվի առնելով Օրենքով սահմանված լիազորող նորմն այն մասին, որ Ծառայության կողմից համաձայնություն կամ եզրակացություն տրամադրվում է Կառավարության սահմանած կարգով և դեպքերում՝ սույն նախագծով առաջարկվում է համապատասխան լրացումներ իրականացնել ՀՀ կառավարության 19․03․2015թ․ թիվ 596֊Ն որոշման մեջ՝ ապահովելու համար Օրենքի պատշաճ կիրարկումը։
Որոշման համաձայն՝ քաղաքաշինական գործունեությունը (կառուցապատումը) պետք է իրականացվի կառուցապատման չափորոշիչներին համապատասխան, ինչը նշանակում է՝ կառուցապատման բնույթի ու օգտագործման աստիճանն արտահայտող համակողմանի ցուցանիշների համապատասխանություն համայնքի տարածական պլանավորան փաստաթղթերով ամրագրված պահանջներին, ինչպես նաև՝ ՀՀ օրենսդրությամբ սահմանված այլ պահանջներին, այդ թվում՝ Օրենքով նախատեսված և Որոշմամբ սահմանվող պահանջներին։
Միաժամանակ, գործող որոշմամբ արդեն իսկ սահմանվել են որոշակի առանձնահատուկ կարգավորումներ, որոնք հնարավորություն են տալիս համապատասխան օբյեկտների տարածքում կամ դրանց հարակից տարածքներում կառուցապատում իրականացնելուց առաջ ստանալ համապատասխան լիազոր մարմինների համաձայնությունը (եզրակացությունը)։ Այլ կերպ ասած Որոշմամբ սահմանվում են որոշակի ընթացակարգային կարգավորումներ, սահմանափակումներ, որոնք պարտադիր են համապատասխան քաղաքաշինական գործունեություն իրականացնելուց առաջ։ Ասվածի մասին է վկայում նաև Որոշման N 1 հավելվածի 29֊րդ կետը, որի համաձայն՝ նախագծման թույլտվությունը կամ ճարտարապետահատակագծային առաջադրանքը սահմանում է քաղաքաշինական օբյեկտի ճարտարապետաշինարարական նախագծային փաստաթղթերի մշակմանը ներկայացվող պարտադիր պայմաններն ու սահմանափակումները՝ հիմք ընդունելով համայքնի տարածական պլանավորման փաստաթղթերի պահանջները։ Նշված դրույթների վերլուծության արդյունքում, ստացվում է, որ կառուցապատողը իրեն պատկանող հողամասում քաղաքաշինական գործունեություն իրականացնելուց կարող է կաշկանդված լինել որոշակի սահմանափակումներով, և դա նշանակում է, որ քաղաքաշինության բնագավառում  որոշակի սահմանափակումների կամ լրացուցիչ ընթացակարգերի կիրառումը ինքնանպատակ չէ և սպասարկում է որոշակի ոլորտի հանրային շահ։
Վերջինիս համատեքստում է նաև սույն նախագծով առաջարկվող կարգավորումը, որով մասնավորապես սահմանվում է, որ համապատասխան քաղաքաշինական օբյեկտի (որը գտնվում է ԱՀԾ տարածքից 1000 մետր հեռավորության վրա) կառուցումից առաջ անհրաժեշտ է լինելու ստանալ նաև ԱՀԾ֊ի համաձայնությունը, որը բխում է Օրենքով սահմանված կարգավորումից և պայմանավորված է Ծառայության բնականոն գործունեությունն ապահովելու անհրաժեշտությամբ։ Միաժամանակ, առաջարկը ոչ միայն չի սահմանափակում այլոց իրավունքները, այլ կոչված է ապահովելու անվտանգ միջավայր և արտաքին հետախուզական գործունեության անխոչընդոտ իրականացում, քանի որ ԱՀԾ֊ին պատկանող շինությունների հարակից տարածքներում և շատ մոտ հեռավորության վրա իրականացվելիք շինարարությունը պոտենցիալ վտանգներ է պարունակում (կամ կարող է պարուանակել) կապի, տեղեկատվական միջոցների անխափան շահագործման, կիբերպաշտպանության տեսանկյունից։
Հաշվի առնելով ՀՀ արտաքին հետախուզության ծառայության գործունեության անվտանգային ստանդարտները, մասնավորապես՝ Ծառայության կողմից կապի, տեղեկատվական միջոցների անխափան շահագործման, կիբերպաշտպանության,  տեխնիկական հետախուզության միջոցներից պաշտպանության ստանդարտների պահպանումը, Ծառայության սեփական անվտանգության ապահովման և Ծառայության բնականոն գործունեության ապահովման անհրաժեշտությունը, ինչպես նաև՝ Օրենքով սահմանված կարգավորումը՝ առաջարկվում է համապատասխան լրացումներ իրականացնել որոշման մեջ։ Ընդ որում, առաջարկվող կարգավորումը վերաբերելու է միայն Ծառայության՝ հրապարակային (հայտարարված) տարածքին։ 
2․ Նախագծի ընդունման արդյունքը
Որոշման ընդունման արդյունքում, կնախատեսվի համապատասխան օրենսդրական պահանջ իրավասու մարմնի կողմից ստանալ նաև ՀՀ արտաքին հետախուզության ծառայության եզրակացությունը ՀՀ արտաքին հետախուզության ծառայությանն ամրացված կամ ՀՀ արտաքին հետախուզության ծառայության կողմից օգտագործվող, Երևան քաղաքից դուրս գտնվող և բացառապես ՀՀ արտաքին հետախուզության ծառայության կենտրոնական ապարատի տեղակայման համար նախատեսված, ոչ գաղտնի (հրապարակային) անշարժ գույքի, այդ թվում՝ դրանով ծանրաբեռնված հողամասերի (բացառությամբ այն գույքի, որի վերաբերյալ տեղեկությունները, այդ թվում՝ գույքը ՀՀ արտաքին հետախուզության ծառայությանն ամրացված լինելու կամ վերջինիս կողմից օգտագործվելու մասին տեղեկությունները հանդիսանում են պետական գաղտնիք) հարակից տարածքներում քաղաքաշինական գործունեություն նախատեսող դեպքերում:
3․ Նախագծի մշակման գործընթացում ներգրավված ինստիտուները և անձինք
Նախագիծը մշակվել է ՀՀ արտաքին հետախուզության  ծառայության կողմից։
4․ Պետական բյուջեում ծախսերի և եկամուտների էական ավելացման կամ նվազեցման մասին
Նախագծի ընդունման արդյունքում պետական բյուջեում ծախսերի ավելացում կամ նվազեցում չի նախատեսվում։
5․«Կապը ռազմավարական փաստաթղթերի հետ․ Հայաստանի վերափոխման ռազմավարություն 2050, կառավարության 2021֊2026թթ․ ծրագիր, ոլորտային և/կամ այլ ռազմավարություններ»
Նախագծի ընդունումը բխում է 2026 թվականի օգոստոսի 20֊ի N 1236֊Ա որոշմամբ հաստատված ՀՀ կառավարության 2026֊2031թթ․ ծրագրի 2֊րդ գլխի «Անվտանգություն» բաժնից, որի համաձայն՝ անվտանգության ապահովման գործում էական դեր ունեն նաև  հետախուզական կարողությունների շարունակական զարգացումն ապահովելը, ինչպես նաև բխում է՝ Հայաստանի՝ մինչև 2050 թվականը վերափոխման ռազմավարությունից, որի տեսլականներից մեկը աշխարհի 10 ամենաարդյունավետ հետախուզական ծառայություններից մեկն ունենալն է։
